Aktar minn 1,000 persuna oġġezzjonaw għall-iżvilupp illegali propost fuq art barra miż-żona tal-iżvilupp (ODZ) fl-Għarb Għawdex, qalet l-NGO Moviment Graffitti. Il-Kunsill Lokali tal-Għarb ukoll ivvota kontra l-applikazzjoni li qed tipproponi l-bidla ta' art agrikola li tkopri medda ta' 5,387sqm ODZ f'żona magħrufa bħala Birbuba, fl-Għarb għal żvilupp residenzjali. "Għalhekk, nisħqu li l-Awtorità tal-Ippajanar ma tistax tinjora l-pożizzjoni tal-Kunsill Lokali, u għandha tagħti widen lill-aktar minn elf persuna li qed joġġezzjonaw u jitolbu li din l-applikazzjoni tiġi rrifjutata b'mod kategoriku," qalet l-NGO. Fi stqarrija l-Erbgħa, l-NGO qalet li l-applikazzjoni hija "totalment inaċċettabbli peress li qiegħda sfaċċattament titlob li tinbidel id-deżinzjazzjoni ta' art ODZ biex ikun permess żvilupp residenzjali, biex ma nsemmux il-ksur ċar ta' diversi liġijiet tal-ippjanar u l-iżvilupp li tippreżenta." Żiedet tgħid li jekk tiġi approvata, se tkun qed toħloq preċedent ikrah ħafna u twitti t-triq għal aktar qerda u sfreġju tal-pajsaġġ Għawdxi, bil-konsegwenza li l-Għarb u villaġġi oħra Għawdxin se jitilfu l-identità tagħhom. L-NGO spjegat li l-inħawi ta' Birbuba fl-Għarb iservu ta' spazju rurali miftuħ u "ta' serħan mill-isfreġju li qed iħassar l-ambjent ta' madwarna." Il-Kunsill Lokali tal-Għarb kontra l-bini ta' triq ġdida fil-lokalità Barra li hija mfittxija għat-trankwilità u s-sbuħija naturali tagħha, l-art tintuża wkoll għall-agrikoltura. "Il-bidla fid-deżinjazzjoni u l-iżvilupp tagħha jkunu jfissru biss kundanna għall-komunità tal-biedja lokali, peress li jekk tiġi approvata jinħoloq preċedent li jiffaċilita aktar teħid ta' art agrikola għal żvilupp residenzjali." Moviment Graffitti insistiet li l-bidla fid-deżinjazzjoni ta' art barra miż-żona tal-iżvilupp għal żona ta' żvilupp residenzjali hija ċarament mhux permessa mil-liġijiet ta' Malta u tmur kontra numru ta' policies tal-ippjanar, li jfisser li l-applikazzjoni hija teknikament kontra l-liġi. "M'hemm xejn li jista' qatt jiġġustifika li medda art rurali bħal din titlef id-deżinjazzjoni ta' Outside Development Zone biex jinbena żvilupp residenzjali fuqha. Għalhekk qed inqisu lill-Awtorità tal-Ippjanar obbligata li tirrifjuta din l-applikazzjoni abbażi ta' dan, u qed inżommuha direttament responsabbli għal ksur tal-liġi jekk id-deċiżjoni tkun favur." Oġġezzjoni għall-bini ta' 125 appartament f'Ta' Sannat L-applikazzjoni ma tiqafx hawn, żiedet l-NGO u barra l-bidla fid-deżinjazzjoni, tipproponi wkoll li tinbena triq ġdida li ċarament m'hemm l-ebda bżonn għaliha fil-preżent. "Attwalment, m'hemm l-ebda problemi ta' traffiku fiż-żona, u għalhekk ħadd ma jista' jgħid li din it-triq qed tiġi proposta biex issolvi xi problemi ta' traffiku jew bżonnijiet ta' akkomodazzjoni." L-iskop tat-triq huwa li tiffaċilita l-aċċess għall-iżvilupp residenzjali li huwa ppjanat u taqdi t-traffiku ġdid li se jinħoloq ladarba jinbena dan l-iżvilupp residenzjali, qalet Moviment Graffitti. "Jekk xejn, din hija konferma oħra li l-unika raġuni wara din l-applikazzjoni huma l-interessi privati u kummerċjali ta' xi żviluppatturi." "Wieħed ma jiskanta xejn meta jara li wara din l-applikazzjoni hemm impjegat ta' Joseph Portelli. Il-fatt li qed jiġu sottomessi applikazzjonijiet bħal dawn huwa xhieda ċara tal-impunità li jgawdu ċertu żviluppaturi, li lesti jagħmlu kollox biex jissodisfaw ir-regħba tagħhom." Moviment Graffitti qalet li applikazzjoni ta' żvilupp u bidla fid-deżinjazzjoni oxxeni bħal din qegħdin isiru n-norma minħabba li s-sistema tal-ippjanar ġiet imfassla apposta biex ma tiffunzjonax, "bl-għan li tkompli taqdi l-interessi tal-iżviluppatur, waqt li fl-istess ħin tinjora l-interessi tal-poplu li kull ma jmur qed jara l-kwalità tal-ħajja tiegħu tkompli titnaqqar." Il-Kunsill Lokali tal-Għarb ivvota unanimament kontra l-applikazzjoni, u stqarr li "ir-residenti u l-lokalità dejjem kienu l-ewwel prijorità tagħna, sabiex niżguraw li s-saħħa u l-ħajja trankwilla li jgawdu r-residenti, inkluż is-serħan, is-sbuħija naturali u l-indafa, ikomplu jitgawdew fil-lokalità tagħna". L-NGO qalet li r-residenti kollha madwar Għawdex huma mxebbgħin bit-tniġġis fl-arja, l-istorbju, l-kaos u l-isfreġju ambjentali li qed iġib miegħu l-iżvilupp eċċessiv f’kull belt u raħal. Fl-aħħar nett tenniet li l-awtoritajiet u l-politiċi għandhom jerfgħu r-responsabbiltà tagħhom u jieħdu azzjoni immedjata "biex Malta tiġi mħarsa minn din il-qerda bla rażan, sabiex inkunu nistgħu verament ngħidu li din hija Malta li rridu għal uliedna." .td_uid_3_6182a6f8d2b69_rand.td-a-rec-img{text-align:left}.td_uid_3_6182a6f8d2b69_rand.td-a-rec-img img{margin:0 auto 0 0}